**ELŐTERJESZTÉS**

**Szombathely Megyei Jogú Város Közgyűlése 2024. november 28-i ülésére**

**Javaslat közterületek elnevezésére**

Magyarország helyi önkormányzatairól szóló 2011. évi CLXXXIX. törvény (Mötv.) 42. § 8. pontja alapján a közterületek elnevezése a képviselő-testület kizárólagos hatáskörébe tartozik. A közterület-elnevezésre vonatkozó szabályokat Szombathely Megyei Jogú Város Önkormányzata Közgyűlésének a közterületek elnevezésének rendjéről, az elnevezésük megváltoztatására irányuló kezdeményezésről és a házszám-megállapítás szabályairól szóló 9/2023. (IV.4.) önkormányzati rendelete (a továbbiakban: Ör.) tartalmazza.

Jelen előterjesztésben két szombathelyi közterület elnevezésére teszek javaslatot, tekintettel arra, hogy az adott területről megközelíthető későbbi épületek házszámkijelöléséhez szükségessé vált ezen területek elnevezése.

Szombathely Újperint városrészében, a Kutyatár utcáról északi irányba nyílik a 12725 hrsz-ú kivett közút megnevezésű ingatlan. A terület elhelyezkedését az előterjesztéshez 1. számú mellékletként csatolt térképmásolat szemlélteti. Gálffy Áron, a körzet önkormányzati képviselője tolmácsolta a lakók javaslatát, akik a közeli erdős terület nem hivatalos elnevezése alapján a Felsőerdő utca elnevezést ajánlották.

Szombathely Joskar-Ola városrészében, a Kenyérvíz utcáról nyílnak a Gyurits Antal utcával párhuzamos 8612/20 hrsz-ú és 8612/32 hrsz-ú kivett közforgalom elől el nem zárt magánút megnevezésű ingatlanok. A terület elhelyezkedését az előterjesztéshez 2. számú mellékletként csatolt térképmásolat szemlélteti. Kelemen Krisztián, a körzet önkormányzati képviselője azt a javaslatot tette, hogy a közterület Batthyány Erzsébetről kerüljön elnevezésre. Képviselő Úr javaslatával egyetértett Batthyány Erzsébet grófnő hagyatékának gondozásában közreműködő Orbán Róbert helytörténész és Kiss Gábor régész, továbbá Képviselő Úr a javaslatot egyeztette a Szent Márton Plébániával is.

Gróf Batthyány Erzsébet, a domonkosok patrónusa 1619-ben született, és 350 éve, 1674-ben halt meg. Jótékonykodása a domonkos rend támogatásában, ispotály alapításában, a szegényeknek tett adományokban nyilvánult meg. 1668-ban adományt tett Szentmárton községben (ma Szombathely része) a domonkos rend által átvett Szent Márton-templom újjáépítésére. Itt temetkezett, sírköve a Szent Márton-kápolnában ma is megtalálható. Emlékszobáját idén november 11-én adták át a Szent Márton Látogatóközpontban. Tevékenysége ezáltal jelentősen hozzájárult a város fejlődéséhez. Életéről Zsámbéky Monika írt könyvet az „Arcképcsarnok – Híres szombathelyi nők” című könyvsorozatban. Az elnevezés további aktualitását az adja, hogy Batthyány Erzsébet férje Erdődy III. György tárnokmester (1613–1663) volt, és az a terület, ahol az elnevezendő utca nyílik, hajdan az Erdődy-család birtoka volt.

Az Ör. 1. § (1) bekezdése alapján közterület-elnevezésre bármely természetes és jogi személy javaslatot tehet, amelyet a (2) bekezdés alapján a jegyző felvesz a közterület-elnevezésre irányuló, a jogszabályoknak megfelelő, még meg nem valósult közterületnév-javaslatokról vezetett nyilvántartásba. Fentiek alapján a jegyző a két képviselői javaslatot felvette a nyilvántartásba. Az Ör. 1. § (3) bekezdése alapján új közterület elnevezése esetén a Közgyűlésnek meg kell ismernie és lehetőség szerint figyelembe kell vennie a nyilvántartásban szereplő közterületnév-javaslatokat. Tájékoztatom a Tisztelt Közgyűlést, hogy a jegyző által vezetett nyilvántartás alapján az alábbi személyekre, valamint fogalmakra érkeztek még meg nem valósult javaslatok közterület-elnevezés céljából:

|  |  |  |
| --- | --- | --- |
| ***Elnevezésre javasolt személy / fogalom*** | ***Foglalkozása, jelentősége, szombathelyi vonatkozása*** | ***Javaslattevő*** |
| **Bakay Szilárd**  (1892–1947) | Magyar Örökség-díjas katona, a II. világháborúban szombathelyi hadtest parancsnoka | állampolgári kezdeményezés |
| **Bartos Pál**  (1866–1946) | önkéntes tűzoltó, a Szombathelyi Önkéntes Tűzoltó Egylet parancsnoka | a Vas Megyei Mentésügyi Alapítvány javaslata |
| **Dr. Garzuly Ferenc**  (1937–2021) | neurológus, egyetemi professzor,  60 éven át a Markusovszky Kórházban dolgozott | állampolgári kezdeményezés |
| **Dr. Pungor Ernő**  (1923–2007) | vegyészmérnök, akadémikus, Vasszécsenyben született, Antall- és Boross-kormány minisztere | állampolgári kezdeményezés |
| **Dr. Takáts Jenő**  (1930–2011) | szombathelyi ügyvéd | Jogi és Társadalmi Kapcsolatok Bizottsága 11/2015. (I.27.) JTKB számú határozata |
| **Gál Ferusz József**  (1926–2008) | szombathelyi tanító-népművelő, részt vett a Savaria Történelmi Karnevál elindításában a 60-as években | állampolgári kezdeményezés |
| **Makkos Vilmos**  (1923–2012) | Széchenyi-díjas lovas, olimpikon lovasedző, lótenyésztő, a Szombathelyi Lovasiskola alapítója (1962) | állampolgári kezdeményezés |
| **Pesthy Frigyes**  (1823–1889) | szabadságharcos, akadémikus | állampolgári kezdeményezés |
| **Felsőerdő** | szombathelyi erdős terület nem hivatalos elnevezése | állampolgári kezdeményezés Gálffy Áron önkormányzati képviselőn keresztül |
| **Batthyány Erzsébet**  (1619–1674) | gróf, a domonkos rend adományozója, a Szent Márton-templom felújításának támogatója, sírja a templomban található | Kelemen Krisztián önkormányzati képviselő |

Képviselő Urak javaslataival egyetértve javaslatot teszek arra, hogy a Tisztelt Közgyűlés a fenti közterületeket **Felsőerdő utcának**, valamint **Batthyány Erzsébet utcának** nevezze el.

Kérem a Tisztelt Közgyűlést, hogy az előterjesztést megtárgyalni és a határozati javaslatokat elfogadni szíveskedjék.

**Szombathely, 2024. november „ ”.**

**(: Dr. Nemény András :)**

**I.**

**HATÁROZATI JAVASLAT**

**…/2024. (XI.28.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja alapján a Szombathely, 12725 hrsz-ú, kivett közút megnevezésű ingatlant **Felsőerdő utcának** nevezi el.
2. A Közgyűlés felkéri a polgármestert és a jegyzőt, hogy az 1. pontban elhatározott közterület elnevezéssel kapcsolatos adatszolgáltatási kötelezettségek teljesítése iránt intézkedjen, a nyilvántartásokon szükséges átvezetésről gondoskodjon, az elnevezés miatt szükségessé váló egyéb intézkedéseket tegye meg, valamint a lakosságot a közterület elnevezéséről az önkormányzati hetilap és a városi televízió útján értesítse.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

Dr. Füzi Judit, a Polgármesteri Kabinet osztályvezetője)

**Határidő:** azonnal

**II.**

**HATÁROZATI JAVASLAT**

**…/2024. (XI.28.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja alapján a Szombathely, 8612/20 hrsz-ú és 8612/32 hrsz-ú kivett közforgalom elől el nem zárt magánút megnevezésű ingatlanokat együttesen **Batthyány Erzsébet utcának** nevezi el.
2. A Közgyűlés felkéri a polgármestert és a jegyzőt, hogy az 1. pontban elhatározott közterület elnevezéssel kapcsolatos adatszolgáltatási kötelezettségek teljesítése iránt intézkedjen, a nyilvántartásokon szükséges átvezetésről gondoskodjon, az elnevezés miatt szükségessé váló egyéb intézkedéseket tegye meg, valamint a lakosságot a közterület elnevezéséről az önkormányzati hetilap és a városi televízió útján értesítse.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

Dr. Füzi Judit, a Polgármesteri Kabinet osztályvezetője)

**Határidő:** azonnal